Komisijos sprendimas
2004 m. sausio 29 d.
dėl naminių ir laukinių paukščių susirgimų paukščių gripu valstybėse narėse tyrimų įgyvendinimo 2004 m.
(pranešta dokumentu Nr. C(2004) 134)
(2004/111/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1990 m. birželio 26 d. Tarybos sprendimą 90/424EEB dėl išlaidų veterinarijos srityje [1], ypač į jo 20 straipsnį,
kadangi:
(1) Pagal 1992 m. gegužės 19 d. Tarybos direktyvą 92/40/EEB, nustatančią Bendrijos paukščių gripo kontrolės priemones [2], nėra numatytas reguliarus naminių ir laukinių paukščių stebėsena, siekiant įvertinti, ar šiose populiacijose yra susirgimų šia liga.
(2) Patirtis rodo, kad tam tikros paukščių gripo viruso atmainos, kurioms šiuo metu netaikomos Direktyvos kontrolės priemonės, po tam tikro laiko, plisdamos naminių paukščių populiacijoje, gali mutuoti į labai patogeniškas atmainas.
(3) Ši padėtis gali sukelti didelį naminių paukščių mirštamumą ir didelius ekonominius nuostolius naminių paukščių pramonei, o tai būtų galima sumažinti įgyvendinant valstybėse narėse patikrinimo sistemą, kuri leistų anksčiau aptikti ir kontroliuoti tokias prekursorines atmainas.
(4) Gyvūnų sveikatos ir gyvūnų gerovės mokslo komitetas išleido nuomonę dėl paukščių gripo apibrėžimo ir vakcinacijos nuo paukščių gripo naudojimo. Šiame pranešime buvo rekomenduota pakeisti paukščių gripo apibrėžimą ir į jį įtraukti daugiau paukščio gripo atmainų, kurioms tikslinga taikyti likvidavimo priemones. Be to, turėtų būti atliekami tyrimai, siekiant nustatyti tokių atmainų paplitimą įvairiose naminių paukščių populiacijose. Tai leistų įvertinti modifikuotos ligos kontrolės priemonių sąnaudas.
(5) 2001 m. lapkričio mėnesį Komisija organizavo simpoziumą apie pasirengimą žmonių gripo pandemijai. Buvo pabrėžta, jog turėtų būti atliekami tyrimai įvairiose gyvūnų populiacijose, kad būtų galima geriau įvertinti tokių infekcijų zoonotinį poveikį.
(6) Ir zoonotinis aspektas, ir gyvūnų sveikatos pasekmės rodo gripo tyrimų gyvūnų populiacijose reikalingumą.
(7) 2002 m. ir 2003 m. visos valstybės narės atliko paukščių gripo tyrimą naminių paukščių populiacijose, ir dauguma šalių taip pat atliko patikrinimą laukinių paukščių populiacijose pagal Komisijos sprendimą 2002/649/EB [3].
(8) Individualios programos ir Bendrijos finansinis indėlis į kiekvieną tokią programą buvo patvirtintas Sprendimu 2002/673/EB [4].
(9) Šių tyrimų metu keliose valstybėse narėse naminiuose paukščiuose buvo aptikta skirtingų potipių H5 ir H7 paukščių gripo virusai. Nors galima laikyti, kad dabartinis paukščių gripo virusų paplitimas yra nedidelis, galima daryti išvadą, jog po tokių nustatytų teigiamų rezultatų svarbu ir toliau įgyvendinti priemones ir 2004 m. tęsti patikrinimą, kad būtų galima geriau suprasti paukščių gripo virusų epidemiologiją.
(10) Valstybės narės turėtų Komisijos tvirtinimui pateikti savo programas, kad būtų galima suteikti Bendrijos paramą.
(11) 2003 m. Stojimo akto 32 straipsnis nustato, kad naujosioms valstybėms narėms turi būti taikomas toks pat išlaidų režimas iš veterinarinių fondų kaip ir dabartinėms valstybėms narėms.
(12) Tačiau jokių įsipareigojimų negalima daryti jokiai programai prieš atitinkamos valstybės narės įstojimą. Be to, tam tikrų ligų stebėsena stojančiosiose valstybėse narėse taip pat gali būti bendrai finansuojamas ir kitais Bendrijos instrumentais.
(13) Šiame sprendime numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Iki 2004 m. kovo 5 d. valstybės narės Komisijos patvirtinimui pateikia paukščių gripo tyrimų naminių paukščių ir laukinių paukščių populiacijose įgyvendinimo planus.
2 straipsnis
Bendrijos finansinis indėlis į 1 straipsnyje minėtas priemones sudaro 50 % valstybių narių turėtų sąnaudų imant mėginius ir juos analizuojant, neviršijant 600000 eurų iš viso visoms valstybėms narėms.
3 straipsnis
Šis sprendimas yra skirtas valstybėms narėms.
Priimta Briuselyje, 2004 m. sausio 29 d.